als_Latn dik_Latn sag_Latn
Shqipëria riafirmon angazhimin ndaj NATO-s
Nga Linda Karadaku për Southeast European Times në Prishtinë
Ministria e Mbrojtjes e Shqipërisë tha se vendi vazhdon të jetë i angazhuar në Planin e Masave të Gatishmërisë së NATO-s dhe fokusohet në dy shtyllat kryesore -- masat e sigurisë dhe të përshtatjes -- që përfshijnë "prani dhe aktivitet të shtuar ushtarak për sigurinë dhe ruajtjen" dhe "ndryshime në pozicionin dhe kapacitetet afatgjata ushtarake të Aleancës".
Plani i Masave të Gatishmërisë u miratua në Samitin e NATO-s në Uells në shtator, "për të garantuar që Aleanca të jetë e gatshme për të reaguar me shpejtësi dhe vendosmëri ndaj sfidave të reja të sigurisë". Plani ofron masa për të reaguar ndaj ndryshimeve në mjedisin e sigurisë në Evropë dhe pranë saj, sfidat që paraqet Rusia dhe kërcënimet që vijnë nga Lindja e Mesme dhe Afrika e Veriut.
Muajin e kaluar, zyrtarë të NATO-s dhe ata shqiptarë diskutuan përpjekjet për t'iu përshtatur sfidave të reja hibride nga lindja dhe jugu. Zëvendëskomandanti Suprem i Forcave Aleate të NATO-s për Evropën Gjeneral Sër Adrian Bredshou dhe zyrtarë të lartë politikë dhe ushtarakë shqiptarë diskutuan gjithashtu planet e Aleancës për ta përmirësuar dhe ristrukturuar Forcën Reaguese të NATO-s (NRF) "në një forcë në përmasa divizioni që mund të lëvizë brenda një kohe të shkurtër për të reaguar ndaj kërcënimeve hibride".
"Kombet e NATO-s gjithashtu janë të patundura në vendosmërinë e tyre për të reaguar ndaj sfidave të reja të sigurisë, siç vërtetohet nga masat tona të vazhdueshme dhe të forta të sigurisë, dhe krijimi i shpejtë i një Task-Force të Përbashkët të Gatishmërisë Shumë të Lartë (VJTF)", tha Bredshou.
VJTF-ja është parashikuar të jetë një brigadë multinacionale me rreth 5.000 trupa dhe deri në pesë batalione manovruese, të mbështetura nga forca ajrore, detare dhe speciale.
"Plani i Masave të Gatishmërisë është përforcimi më i madh i mbrojtjes sonë kolektive që prej fundit të Luftës së Ftohtë. Dhe është prioriteti im kryesor që ky plan të implementohet i plotë dhe në kohë", tha Sekretari i Përgjithshëm i NATO-s Jens Stoltenberg në nëntor 2014.
"Ky plan ka qenë në fokusin e Samitit të fundit të Aleancës në Uells, ku krerët e shteteve anëtare ishin në një mendje të krijonin [VJTF-në], që do të ishte në gjendje të dislokohej brenda pak ditëve në përgjigje të sfidave që lindin, veçanërisht në periferi të territorit të NATO-s", tha për SETimes Edlira Prendi, zëdhënëse e Ministrisë së Mbrojtjes të Shqipërisë.
VJTF-ja do të përbëhet nga Forcat Reaguese të NATO-s, të cilat janë forca të gatishmërisë së lartë, dhe do të përbëhet kryesisht nga një kontingjent tokësor i plotësuar me forca ajrore, detare dhe speciale, shtoi ajo.
Prendi shpjegoi se Shqipëria kontribuon në NRF me elementë, njësi dhe kapacitete që ndryshojnë çdo vit.
"Këtë vit, kapacitetet e policisë ushtarake janë deklaruar, ndërsa për vitin e ardhshëm do të jenë kapacitetet e forcave tokësore. Gatishmëria e kapaciteteve të deklaruara është testuar përmes stërvitjeve ushtarake të organizuara nga NATO. Stërvitja [e ardhshme] "Trident Juncture 15" synon të testojë kapacitetet e deklaruara nga shtetet anëtare të NATO-s për vitin 2016. Stërvitja do të zhvillohet në Spanjë dhe Portugali dhe do të marrin pjesë edhe kapacitetet e deklaruara nga Shqipëria", tha Prendi për SETimes.
Edith Harxhi, ish-zëvendësministre e jashtme e Shqipërisë dhe drejtoreshë aktuale ekzekutive e Qendrës Shqiptare për Politika, tha se qeveria duhet të ketë më shumë burime për të ndihmuar Aleancën.
"Qeveria aktuale duhet të konsiderojë një rritje të buxhetit të mbrojtjes së vendit. Në samitin e fundit të NATO-s në Uells, Aleanca u bëri thirrje shteteve anëtare për më shumë angazhim -- si financiarisht edhe fizikisht -- për të luftuar terrorizmin botëror dhe për të luftuar Shtetin Islamik [të Irakut dhe Levantit] si kërcënim real që po përpiqet të depërtojë në Evropë", tha Harxhi për SETimes.
Gjeneral Sheme Kosova, ish-Shef i Shtabit të Ushtrisë Shqiptare, tha se ndryshimet e shpejta në mjedisin global të sigurisë paraqesin një nevojë për përshtatje të shteteve anëtare të NATO-s, përfshirë Shqipërinë.
"NATO-ja dhe Forcat e Armatosura Shqiptare duhet të ndërtojnë politika dhe struktura për këtë luftë të re. Problemet në Irak, Siri dhe gjetkë, duhet të konfrontohen sepse ata nuk janë thjesht ushtarë lufte, por shkatërrues të demokracisë", tha Kosova për SETimes.
Harxhi ishte e një mendjeje dhe tha se Shqipëria është e bashkuar në objektivat e saj për të mbështetur partnerët brenda NATO-s dhe për të mos lejuar që forcat e së ligës të vrasin civilë të pafajshëm në emër të fesë.
"Shqipëria, si vend anëtar i NATO-s me shumicë myslimane, ka një detyrë më shumë jo vetëm për të luftuar ekstremizmin në qelizat e tij, por edhe për të ndihmuar dhe asistuar vendet e tjera në Ballkanin Perëndimor të luftojnë grupet ekstremiste që kërkojnë të tërheqin njerëz të manipulueshëm që të bashkohen me ta në emër të Allahut dhe pasurisë", tha Harxhi për SETimes.
Çfarë hapash mund të marrë Shqipëria dhe vendet e Ballkanit Perëndimor për të asistuar NATO-n me Planin e Masave të Gatishmërisë? Na tregoni mendimet tuaja më poshtë.
Kjo përmbajtje është autorizuar nga SETimes.com.
- Policia përleshet me veteranët e luftës (VIDEO)
- Taktizimet e Zaevit me rastin “Monstra”
- Intervista e plotë: Zaev: “OK që njëri nga 3 drejtuesit e shtetit të jetë shqiptar” (VIDEO)
- Aksidentohet Adrian Gaxha (Foto)
- EKSLKLUZIVE: Serbia po përgatit një “Kumanovë” të re në Preshevë, për shkak të Sheshelit?
- Ndiqni drejtpërsëdrejti në Almakos bombën e 35-të (VIDEO)
- Putini kundër Thaçit: Ja se si Rusia do ta mbrojë Serbinë nga Kosova!
- Der Standard: Qeveria VMRO-BDI kundër hetimit ndërkombëtar për Kumanovën
- “Forbs”: Kush është maqedonasi më i pasur?
- Reagon miku i Ali Ahmetit, ja si e quan Komandant Hoxhën! (Video)
- Komandant Hoxha: Ali Ahmeti meriton plumbin!
- Shikoni drejtpërsëdrejti në Almakos pres-konferencën e Zoran Zaev para Qeverisë (VIDEO)
- Djali i Rafiz Alitit: Ku ishte Hamdi Ndrecaj me 9 maj
- "Monstra", Zeka: Pse kurrë nuk u tregua se njëri prej të vrarëve në Smillkovë ishte dëshmitar në Hagë
- Zvicra shpalos milionerët edhe nga Maqedonia, me llogari bankare në këtë vend
- Tërbohet moti në Kumanovë pak minuta para varrimit të Beg Rizajt (FOTO-VIDEO)
- Maturë e përgjakur në Shkup
- Masakra tek Shkencat, publikohet video nga momenti i ngjarjes (VIDEO)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn